b'\n_START_ARTICLE_\nMoscheea Id Kah\n_START_SECTION_\nIstorie \xc8\x99i arhitectur\xc4\x83\n_START_PARAGRAPH_\nMoscheea a fost construit\xc4\x83 \xc3\xaen anul 1442 din ordinul lui Saqsiz Mirza, conduc\xc4\x83torul din Kaxgar, pe locul unei cl\xc4\x83diri mai vechi \xc8\x99i a unui cimitir din anul 996. El a frecventat-o \xc3\xaen mod special pentru a se ruga pentru rudele sale decedate. \xc3\x8en anul 1538, nepotul s\xc4\x83u Ubul Adibek, a renovat \xc8\x99i a extins moscheea transform\xc3\xa2nd-o \xc3\xaentr-un adev\xc4\x83rat centru religios \xc3\xaen memoria unchiului s\xc4\x83u Mirza._NEWLINE_De-a lungul timpului, mai multe evenimente tragice au avut loc \xc3\xaen aceast\xc4\x83 moschee. Pe data de 9 august 1933, generalul Ma Zhancang l-a decapitat pe liderul uigur Timur Beg \xc8\x99i i-a ag\xc4\x83\xc8\x9bat capul pe v\xc3\xa2rful unuia dintre minaretele moscheii. \xc3\x8en anul 1934, emirul uigur Abdullah Bughra a avut aceea\xc8\x99i soart\xc4\x83. De asemenea, pe data de 31 iulie 2014, imamul Juma Tahir a fost ucis de c\xc4\x83tre trei extremi\xc8\x99ti uiguri._NEWLINE_Moscheea Id Kah este considerat\xc4\x83 a fi cea mai mare moschee din China. Av\xc3\xa2nd dou\xc4\x83 minarete \xc8\x99i o suprafa\xc8\x9b\xc4\x83 total\xc4\x83 de aproximativ 16.800 de metri p\xc4\x83tra\xc8\x9bi, ea poate g\xc4\x83zdui \xc3\xaen timpul rug\xc4\x83ciunilor circa 10.000-20.000 de persoane.'